Autonoomne Eestimaa kubermang

pisi|Venemaa Ajutise Valitsuse 12. aprilli 1917 otsus Eesti kubermangu valitsemiskorrast (eestikeelne versioon).
Terminit autonoomne Eestimaa kubermang on hiljem kasutatud pärast 1917. aasta Veebruarirevolutsiooni Venemaa Ajutiselt Valitsuselt Vene riigi koosseisus piiratud autonoomia saanud Eesti(maa) kubermangu kohta ajavahemikus 12. aprillist 1917 kuni 24. veebruarini 1918 (iseseisva Eesti Vabariigi väljakuulutamiseni). 

Venemaa Ajutine Valitsus määras 18. märtsil ukj / 5. märtsil vkj 1917. aastal Jaan Poska Eestimaa kubermangukomissariks, varem oli Eesti kubermanguvalitsuse juhiks Eestimaa kuberner . 

Eesti rahvuslikud ringkonnad hakkasid taotlema Liivi(maa) kubermangu eestlastega asustatud alade liitmist Eesti kubermanguga ning ühtse "autonoomse rahvuskubermangu" moodustamist, mis seaduseelnõuna ka Venemaa Ajutisele Valitsusele läkitati. Tartlased käisid välja ka eraldiseisva Põhja-Liivimaa kubermangu moodustamise idee keskusega Tartus. Venemaa Ajutisele Valitsusele surve avaldamiseks uue omavalitsuse projekti kiiremaks vastuvõtmiseks organiseeriti 8. aprillil (26. märtsil vkj) 1917 Petrogradi Eesti Vabariikliku Liidu eestvedamisel Petrogradis u 40 000 (neist u 15 000 sõjaväelased) osalejaga eestlaste demonstratsioon Petrogradis. 

 Administratiivse valitsuse ja kohaliku omavalitsuse ajutise korra määrus 
pisi|Vene Impeeriumi nn "Balti kubermangude" administratiivjaotus 1914. aastal, sh Eesti(maa) kubermangu Lääne maakond, Harju maakond, Järva maakond ja Viru maakond ning autonoomse Eesti kubermanguga 1917. aastal liidetud senise Liivi(maa) kubermangu Saare maakond, Pärnu maakond, Tartu maakond, Viljandi maakond ja Võru maakond.
12. aprillil (30. märts vkj) 1917. aastal kinnitas Venemaa Ajutine Valitsus määruse "Eesti kubermangu administratiivse valitsuse ja kohaliku omavalitsuse ajutise korra kohta", millega Liivimaa kubermangu Saare maakond, Pärnu maakond, Tartu maakond, Viljandi maakond ja Võru maakond liideti Eestimaa kubermanguga, mille koosseisus olid Lääne maakond, Harju maakond, Järva maakond, Viru maakond. Väljapoole autonoomset Eestimaa kubermangu jäid vaid Narva, Valga ja Setumaa.

Eestimaa kubermangu riigihaldus jagunes väiksemateks autonoomseteks haldusühikuteks: linnad, maakonnad, vallad, alevid. Igal ühikul oli oma nõukogu (linnavolikogu, maakonnanõukogu, vallanõukogu, alevivolikogu) ning täitevorganiks valitsus (linnavalitsus, maavalitsus, alevivalitsus, vallavalitsus). Nõukogud kui valitsused tegutsesid kollegiaalsete asutistena.

1. juulil 1917 esitati 74 allkirjaga Petserimaa eestlaste ja setude palve Eesti Maanõukogule Petserimaa Autonoomse Eestimaa kubermanguga ühinemiseksVahur Aabrams, Vahemees Ustav, Postimees.ee, 8. mai 2019. Kirjas oli ettepanek ühendada Pihkva kubermangu Petseri, Lobotka, Pankjavitsa ja Irboska vald koos Petseri linnaga Eestimaaga. 1. septembril otsustaski Eesti Maanõukogu koosolek suunata palve juriidilisse komisjoni otsuseprojekti väljatöötamiseks. 

1917. aasta suvel teatasid narvalasedki soovist ühendada Narva Eestimaa kubermanguga. Rahvahääletus Narva kuuluvuse asjus viidi läbi 10. detsembril 1917. Ligikaudu 80% osavõtnutest soovis Narva ühendamist Eestiga. 21. detsembril 1917 tunnistas seda otsust (Narva ja Jaanilinna eraldumist Jamburgi maakonnast ja eraldi Narva maakonna loomist, mis koosnes Narvast ja Jaanilinnast) ka Eestimaa Nõukogude Täitevkomitee.

 Kubermangukomissar 
pisi|Vene Ajutise Valitsuse Eestimaa kubermangukomissar Jaan Poska
Venemaa Ajutise Valitsuse määratud Eestimaa kubermangukomissar Jaan Poska ja tema 2 abi (üks neist endise Põhja-Liivimaa juhtimiseks) jäi endiselt Ajutise Valitsuse poolt määratavaks, kuid ta sai siseküsimustes suurema otsustusõiguse. 

 Ajutine Maanõukogu 
Nõuandva organina oli ette nähtud maanõukogude ja linnavolikogude saadikutest moodustatav Eestimaa Kubermangu Ajutine Maanõukogu, mis valiti 5. juunil (23. mail vkj) 1917. aastal.

 Eesti Maavalitsus 
Vastavalt Venemaa Ajutise Valitsuse määrusele moodustati Eesti kubermangu valitsemiseks Eesti Ajutine Maanõukogu ja selle täidesaatev organ Eesti Ajutine Maavalitsus. Ajutine Maavalitsus alustas varade ülevõtmist Eestimaa kubermanguvalitsuselt 22. augustil 1917.

Kubermangupiiride muutmine Venemaa revolutsioonilise valitsuse poolt ei mõjutanud märkimisväärselt Eestimaa ja Liivimaa rüütelkonna tegevust.

Pärast Oktoobrirevolutsiooni, 9. novembril 1917 (27. oktoobril vkj) võttis Viktor Kingissepp kubermangukomissar Jaan Poskalt võimu üle ja Eestimaa kubermangu hakkas juhtima Eestimaa Nõukogude Täitevkomitee. 25. novembril (vkj 12. novembril) võttis Täitevkomitee vastu otsuse ka Ajutise Maanõukogu laialisaatmise kohta. 28. novembril (15. novembril vkj) pidas Ajutine Maanõukogu erakorralise koosoleku, kus kuulutati end kõrgeimaks võimuks Eestis kuni Eesti Asutava Kogu kokkukutsumiseni, enne kui ta lõplikult laiali saadeti.

Saksa okupatsioonivõim Vene Ajutise Valitsuse määrust autonoomse Eesti kubermangu loomisest ei tunnistanud ja taastas Eesti ja Liivi kubermangude endised kuni 1917. aastani kehtinud piirid.

Viited

Kategooria:Eestimaa kubermang
Kategooria:1917. aasta Eestis